‘Hy was vir God welbehaaglik’ — Wagtoring AANLYN BIBLIOTEEK
wp17 nr. 1 bl. 10-13
“HENOG HET MET DIE WARE GOD BLY WANDEL”
Henog het met God gewandel in ’n goddelose wêreld
Henog onbevrees ten spyte van ’n oormag
VOLG HULLE GELOOF NA | HENOG
HENOG het baie lank gelewe. Hy het sowat 365 jaar oud geword, ’n ouderdom wat ons ons nie eens kan voorstel nie. Dit is vier keer langer as wat mense vandag lewe! Maar hy was nie regtig oud nie, ten minste nie in daardie tyd nie. Destyds, meer as 50 eeue gelede, het mense baie langer gelewe as wat hulle vandag lewe. Adam, die eerste man, het al meer as seshonderd jaar gelewe toe Henog gebore is, en daarna het Adam nog driehonderd jaar gelewe! Party van Adam se nakomelinge het selfs ouer geword. Toe Henog dus 365 jaar oud was, het hy dalk nog fris en gesond gelyk, soos ’n man wat nog ’n lang lewe voor hom het. Maar eintlik was dit glad nie die geval nie.
Henog was waarskynlik in groot gevaar. Stel jou voor hoe hy vlug en heeltyd dink aan hoe die mense gereageer het toe hy kort tevore ’n boodskap van God aan hulle oorgedra het. Sy boodskap het hierdie mense woedend gemaak, en hulle het Henog gehaat. Hulle het sy boodskap verag en hulle het die God wat hom gestuur het, verafsku. Hulle kon niks aan Henog se God, Jehovah, doen nie, maar hulle kon beslis iets aan hierdie man doen! Henog het dalk gewonder of hy sy gesin ooit weer sou sien. Het hy aan sy vrou en aan sy dogters gedink? Of aan sy seun Metusalag of aan sy kleinseun Lameg? (Genesis 5:21-23, 25). Was dit nou die einde van sy lewe?
Henog is ietwat van ’n raaiselagtige karakter in die Bybelverslag. Die Bybel praat net op drie plekke kortliks van hom (Genesis 5:21-24; Hebreërs 11:5; Judas 14, 15). Hierdie verse gee ons egter genoeg besonderhede om te weet dat Henog ’n man met sterk geloof was. Het jy ’n gesin om voor te sorg? Moes jy al ooit opstaan vir wat jy weet reg is? Indien wel, kan jy baie uit Henog se geloof leer.
Die mensdom was al baie verdorwe teen die tyd dat Henog gebore is. Dit was die sewende geslag in die geslagslyn van Adam. Mense was natuurlik baie nader aan die fisiese volmaaktheid wat Adam en Eva eers gehad en toe verloor het. Dit is waarom mense nog so lank gelewe het. Maar hulle was sedelik en geestelik verdorwe. Geweld was aan die orde van die dag. Dit het in die tweede geslag begin toe Kain sy broer Abel vermoor het. Dit lyk asof een van Kain se nakomelinge nogal trots was op die feit dat hy selfs gewelddadiger en wraakgieriger as Kain was! Gedurende die derde geslag het ’n ander boosheid egter kop uitgesteek. Mense het die naam van Jehovah begin aanroep, maar nie as ’n eerbiedige daad van aanbidding nie. Hulle het God se heilige naam eerder op ’n lasterlike, oneerbiedige manier gebruik.—Genesis 4:8, 23-26.
Hierdie soort verdorwe godsdiens was waarskynlik algemeen in Henog se dag. Toe Henog ouer word, moes hy dus ’n keuse maak. Sou hy soos die meeste mense van sy dag wees? Of sou hy die ware God, Jehovah, wat die hemel en die aarde gemaak het, soek? Dit het hom waarskynlik diep geraak toe hy leer omtrent Abel, wat ’n marteldood gesterf het omdat hy Jehovah op ’n aanneemlike wyse aanbid het. Henog het besluit om Abel se voorbeeld te volg. Genesis 5:22 toon dat Henog aangehou het om “met die ware God [te] wandel”. Hierdie merkwaardige stelling sonder Henog uit as ’n godvresende man in ’n goddelose wêreld. Hy is die eerste mens wat op hierdie manier in die Bybel beskryf word.
Dieselfde Bybelvers toon dat Henog nog met die ware God gewandel het nadat hy die vader van Metusalag geword het. Dit is dus duidelik dat Henog ’n gesin gehad het toe hy omtrent 65 jaar oud was. Hy het ’n vrou gehad, maar haar naam word nie in die Bybel genoem nie. Dit sê ook nie hoeveel “seuns en dogters” hy gehad het nie. ’n Pa wat met God wil wandel terwyl hy ’n gesin grootmaak, moet probeer om in ooreenstemming met God se standaarde vir sy gesin te sorg. Henog het geweet dat Jehovah van hom verwag om getrou aan sy vrou te wees (Genesis 2:24). En hy het ongetwyfeld sy bes gedoen om sy kinders oor Jehovah God te leer. Wat was die gevolg?
Die Bybel gee maar net ’n paar besonderhede in hierdie verband. Dit sê niks oor die geloof van Henog se seun Metusalag nie. Hy is die oudste man waarvan die Bybel praat. Hy het in dieselfde jaar gesterf as die jaar waarin die Vloed gekom het. Maar Metusalag het ’n seun met die naam Lameg gehad. Lameg en sy oupa Henog was meer as ’n eeu saam op die aarde. En Lameg het merkwaardige geloof getoon terwyl hy groot geword het. Jehovah het hom geïnspireer om ’n profesie uit te spreek oor sy seun Noag en hierdie profesie is ná die Vloed vervul. Noag word, net soos sy oupagrootjie, Henog, beskryf as ’n man wat met God gewandel het. Noag het Henog nooit ontmoet nie. Maar Henog het ’n ryk erfenis nagelaat. Dit is moontlik dat Noag by sy vader, Lameg, omtrent hierdie erfenis geleer het. Of moontlik het sy oupa Metusalag hom daarvan vertel of dalk selfs Henog se vader, Jared, wat gesterf het toe Noag 366 jaar oud was.—Genesis 5:25-29; 6:9; 9:1.
Dink aan die verskil tussen Henog en Adam. Al was Adam volmaak, het hy teen Jehovah gesondig en ’n erfenis van opstand en ellende nagelaat. Al was Henog onvolmaak, het hy met God gewandel en ’n erfenis van geloof nagelaat. Adam het gesterf toe Henog 308 jaar oud was. Het sy familie oor hierdie uiters selfsugtige voorvader getreur? Ons weet nie. Hoe dit ook al sy, Henog het “met die ware God bly wandel”.—Genesis 5:24.
As jy vir ’n gesin sorg, moet jy dink aan wat jy uit Henog se geloof kan leer. Dit is noodsaaklik om fisies vir jou gesin te sorg, maar niks is belangriker as hulle geestelike behoeftes nie (1 Timoteus 5:8). Jy voorsien nie net in hierdie behoeftes deur wat jy sê nie, maar ook deur wat jy doen. As jy, soos Henog, kies om met God te wandel en toelaat dat God se geïnspireerde standaarde jou lewe rig, sal jy ook ’n ryk erfenis vir jou gesin nalaat—’n kosbare voorbeeld wat hulle kan navolg.
Sal jy graag daar wil wees? Stel jou voor hoe opwindend dit sal wees om Henog te ontmoet. Dink aan die wonderlike dinge wat ons by hom kan leer! Hy sal vir ons kan sê hoe na aan die waarheid ons denkbeeldige voorstelling van sy laaste oomblikke was. Maar daar is nou iets wat ons dringend by hom moet leer. Nadat Paulus Henog bespreek het, het hy gesê: “Sonder geloof is dit onmoontlik om vir [God] welbehaaglik te wees” (Hebreërs 11:6). Wat ’n kragtige rede is dit tog vir elkeen van ons om Henog se moed en sterk geloof na te volg!